Bejaarde skiet plaasaanvaller doodAlbert Strauss (83), ŉ boer van Upington, het Maandagaand ŉ vermeende rower op hul plaas, Toekoms, doodgeskiet nadat die verdagte hom en sy vrou, Chrissie (72), erg aangerand het. Die egpaar is tussen 19:00 en 20:00 in hul plaashuis oorval. Die aanvaller het albei bejaardes geskop en geslaan. Albert kon daarin slaag om sy pistool in die hande te kry en het die verdagte doodgeskiet. Beide slagoffers is na die Upington MediClinic geneem vir verdere behandeling. Johanna van Niekerk, die hospitaal se bestuurder, het Dinsdag aan Maroela Media gesê die egpaar is in ŉ bevredigende toestand. “Hulle word nog in die hoësorgeenheid behandel, maar sterk goed aan,” het sy gesê. Luitenant Andrea Cloete, ŉ polisiewoordvoerder van die Noord-Kaap, het die voorval aan Maroela Media bevestig. Sy sê egter sy wag nog vir ŉ verslag voordat sy meer inligting bekend kan maak.